U-I-26/07
Natisni
Opravilna št.:
U-I-26/07
Datum odločitve:
3. 7. 2008
ECLI:
ECLI:SI:USRS:2008:U.I.26.07
Akt:
Zakon o pokojninskem in invalidskem zavarovanju (Uradni list RS, št. 109/06 – ur. p. b.) (ZPIZ), 4. odst. 123. čl.
Zakon o pravicah iz pokojninskega zavarovanja bivših vojaških zavarovancev (Uradni list RS, št. 12/07 – ur. p. b.) (ZPIZVZ), 3. čl.
Izrek:
Pobuda za začetek postopka za oceno ustavnosti četrtega odstavka 123. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) ter 3. člena Zakona o pravicah iz pokojninskega zavarovanja bivših vojaških zavarovancev (Uradni list RS, št. 12/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sonja Tepšić, Ivanka Seme in Danijela Ivančir, Ljubljana
Datum vloge:
22. 1. 2007
Vrsta odločitve:
sklep
Vrsta rešitve:
zavrženje
Dokument:
US28214
Dokument v PDF obliki:
U-I-26-07.pdf
84 KB
Prenesite datoteko
U-I-26/07-12
3. 7. 2008
SKLEP
Ustavno sodišče je v postopku za preizkus pobude Sonje Tepšić, Ivanke Seme in Danijele Ivančir, vse Ljubljana, na seji 3. julija 2008
sklenilo:
Pobuda za začetek postopka za oceno ustavnosti četrtega odstavka 123. člena Zakona o pokojninskem in invalidskem zavarovanju (Uradni list RS, št. 109/06 – ur. p. b.) ter 3. člena Zakona o pravicah iz pokojninskega zavarovanja bivših vojaških zavarovancev (Uradni list RS, št. 12/07 – ur. p. b.) se zavrže.
Obrazložitev
1. Pobudnice izpodbijajo četrti odstavek 123. člena Zakona o pokojninskem in invalidskem zavarovanju (v nadaljevanju ZPIZ-1), ker je Zavod za pokojninsko in invalidsko zavarovanje na tej podlagi zavrnil njihovo zahtevo za priznanje pravice do izplačila dela vdovske pokojnine po vojaškem upokojencu. Pobudnice izpodbijajo tudi 3. člen Zakona o pravicah iz pokojninskega in invalidskega zavarovanja bivših vojaških zavarovancev (v nadaljevanju ZPIZVZ), ki med pravicami, ki gredo upravičencem po tem zakonu, ne navaja tudi vdovske pokojnine. Pobudnice poudarjajo, da je ZPIZVZ, uveljavljen leta 1998, bivše vojaške zavarovance v pravicah izenačil z zavarovanci po splošnih predpisih in zato družinskim članom priznal tudi pravico do družinske pokojnine. Z uveljavitvijo ZPIZ-1 (1. 1. 2000) se je družinska pokojnina razdelila na dve pravici, družinsko in vdovsko pokojnino. Ta sprememba pa ni bila vnesena tudi v ZPIZVZ. Ker vdova po upravičencu do pokojnine po ZPIZVZ zato ne more poleg svoje starostne pokojnine uveljaviti tudi dela vdovske pokojnine, pobudnice menijo, da izpodbijana ureditev ni v skladu s 14., z 49., s 50. in 150. (pravilno 155.) členom Ustave ter s 13. in z 18. členom Ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I in 45/94 – UZITUL). Svojim vlogam med drugim prilagajo mnenje Zveze društev upokojencev Slovenije in Varuhinje človekovih pravic, ki prizadevanja pobudnic podpirata.
2. Pobudo za začetek postopka za oceno ustavnosti in zakonitosti lahko da, kdor izkaže pravni interes (prvi odstavek 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS). Po drugem odstavku istega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. V primerih, ko izpodbijana ureditev ne učinkuje neposredno, se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej npr. sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07 in OdlUS XVI, 82).
4. Pobudnica Sonja Tepšić pravni interes utemeljuje z odločbo Zavoda za pokojninsko in invalidsko zavarovanje Slovenije št. 9870435 z dne 15. 6. 2006 in s sodbo Delovnega in socialnega sodišča v Ljubljani št. Ps 1902/2006, s katerima je bila zavrnjena njena zahteva za priznanje pravice do izplačila dela vdovske pokojnine po vojaškem upokojencu. Tudi Ivanka Seme in Danijela Ivančir svoj pravni interes utemeljujeta s sklicevanjem na sodni postopek, ki sta ga sprožili zoper odločitev Zavoda. Vendar nobena od pobudnic s priloženimi dokumenti ne izkaže, da je izčrpala vsa pravna sredstva in da že izkazuje neposreden pravni interes za presojo ustavnosti izpodbijane zakonske ureditve. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnici in sodniki. mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik